At leggja hesa serdeild niður er bara tað seinasta av eini røð av tiltøkum, sum Erdogan forseti hevur sett í verk eftir kvettroyndina. Fleiri túsund alment sett fólk eru søgd úr starvi ella sett í fongsul, bæði dómarar, løgreglu- og herfólk, lærarar, skúlastjórar og embætisfólk, umframt at allir akademikarar hava fingið útferðarforboð. Turkaland hevur leingi ynskt at gerast partur av ES, men tað tykist at vera skotið langt út í framtíðina. -Eitt land sum fongslar sínar egnu professarar og journalistar, fongslar sína egnu framtíð, segði italski forsætisráðharrin, Matteo Renzi, og sendi harvið eini greið tekin til Turkalands um, at eitt mark er fyri, hvussu langt landið kann loyva sær at fara. Turkiska stjórnin hevur eisini roynt at sissa umheimin eftir tey fyrstu ógvusligu inntrivini og fongslingarnar, og hevur millum annað latið 1.200 hermenn leysar aftur.